ตลาดหุ้นเอเชียปรับตัวขึ้นเช้านี้ รับงบฯ Q2/61 บริษัทจดทะเบียนสดใส
ตลาดหุ้นเอเชียปรับตัวขึ้นเช้านี้ รับงบฯ Q2/61 บริษัทจดทะเบียนสดใส
19 ก.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ (19 ก.ค.61) ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อคืนที่ผ่านมา โดยได้แรงหนุนจากผลประกอบการที่สดใสของบริษัทจดทะเบียน รวมถึงรายงานสรุปภาวะเศรษฐกิจ (Beige Book) ของธนาคารกลางสหรัฐ (เฟด) ซึ่งระบุว่า เศรษฐกิจยังคงขยายตัวปานกลาง
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,871.62 จุด เพิ่มขึ้น 77.43 จุด, +0.34%
ดัชนี SSE Composite ตลาดหุ้นจีนเปิดวันนี้ที่ 2,791.02 จุด เพิ่มขึ้น 3.76 จุด, +0.13%
ดัชนี HSI ตลาดหุ้นฮ่องกงเปิดวันนี้ที่ 28,251.16 จุด เพิ่มขึ้น 133.74 จุด, +0.48%
ดัชนี TAIEX ตลาดหุ้นไต้หวันเปิดวันนี้ที่ 10,868.56 จุด เพิ่มขึ้น 26.10 จุด, +0.24%
ดัชนี KOSPI ตลาดหุ้นเกาหลีใต้เปิดวันนี้ที่ 2,298.91 จุด เพิ่มขึ้น 8.80 จุด, +0.38%
ดัชนี FTSE STI ตลาดหุ้นสิงคโปร์เปิดวันนี้ที่ 3,255.95 จุด เพิ่มขึ้น 15.45 จุด, +0.48%
ดัชนี FBMKLCI ตลาดหุ้นมาเลเซียเปิดวันนี้ที่ 1,754.19 จุด เพิ่มขึ้น 1.12 จุด, +0.06%
ทั้งนี้ ธนาคารกลางสหรัฐ (เฟด) เปิดเผยรายงานสรุปภาวะเศรษฐกิจทั้ง 12 เขต หรือ “Beige Book” เมื่อวานนี้ โดยระบุว่า เขตต่างๆส่วนใหญ่รายงานว่าเศรษฐกิจมีการขยายตัวปานกลาง โดยมีเพียงเขตเซนต์หลุยส์เท่านั้นที่รายงานว่าเศรษฐกิจขยายตัวเล็กน้อย นอกจากนี้ เขตส่วนใหญ่รายงานว่าตลาดแรงงานยังคงอยู่ในภาวะตึงตัว และหลายเขตยังขาดแคลนคนงานที่มีศักยภาพ
อย่างไรก็ตาม รายงาน Beige Book ซึ่งรวบรวมรายงานภาวะเศรษฐกิจจนถึงวันที่ 9 ก.ค.นั้น ระบุว่า กลุ่มผู้ผลิตในทุกเขตได้แสดงความกังวลเกี่ยวกับมาตรการเรียกเก็บภาษีนำเข้า โดยหลายเขตรายงานว่า ราคาสินค้าปรับตัวสูงขึ้น และห่วงโซ่อุปทาน (supply chain) ได้รับผลกระทบจากมาตรการการค้าที่มีการนำมาใช้ในปัจจุบัน